Document ID: 31981R1796

NEUVOSTON ASETUS (ETY) N:o 1796/81,
annettu 30 päivänä kesäkuuta 1981,
säilöttyjen viljeltyjen sienien tuontiin sovellettavista toimenpiteistä
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen,
ottaa huomioon hedelmä- ja vihannesjalostealan yhteisestä markkinajärjestelystä 14 päivänä maaliskuuta 1977 annetun neuvoston asetuksen (ETY) N:o 516/77(), sellaisena kuin se on viimeksi muutettuna asetuksella (ETY) N:o 1118/81(), ja erityisesti sen 13 artiklan 2 kohdan,
ottaa huomioon komission ehdotuksen,
sekä katsoo, että
säilöttyjen viljeltyjen sienien markkinoille on ominaista se, että tärkeimpien tavarantoimittajamaiden tarjoushinnat ovat selvästi yhteisön teollisuuden omakustannushintaa alhaisempia ja että näissä maissa saatavilla olevat määrät uhkaavat häiritä yhteisön markkinoita,
komissio on tässä tilanteessa joutunut toteuttamaan vuodesta 1978 useaan otteeseen säilöttyjen viljeltyjen sienien tuontia koskevia suojatoimenpiteitä,
on ilmeistä, että tämä tilanne ei muutu lähitulevaisuudessa ja että toteutetut suojatoimenpiteet eivät sinänsä ole sopivin keino tilanteen korjaamiseksi,
näin ollen olisi säädettävä markkinoita koskevia hallinnollisia toimenpiteitä, joihin kuuluu lisämaksun kantaminen kaikesta yhteisön tavanomaisen kaupan määrät ylittävästä tuonnista,
kun otetaan huomioon kolmansien maiden tarjontaan yhteisön markkinoilla liittyvät ominaispiirteet, yhteisön markkinoiden suoja voidaan varmistaa vahvistamalla lisämaksu tasolle, joka vastaa suunnilleen yhteisön tuotantokustannuksia, ja
Maghreb-maista sekä Afrikan, Karibian ja Tyynenmeren maista peräisin olevien tuotteiden hyvin vähäisestä tuonnista ja yhteisön niitä kohtaan harjoittamasta etuuskohtelusta johtuen tästä tuonnista ei pitäisi kantaa lisämaksua,
ON ANTANUT TÄMÄN ASETUKSEN:
1 artikla
Kaikista yhteisössä vapaaseen liikkeeseen luovutettavista muista kuin 4 artiklassa tarkoitetuista yhteisen tullitariffin alanimikkeeseen 20.02 A:sta kuuluvista säilötyistä viljellyistä sienistä kannetaan lisämaksua 3 artiklassa vahvistetun määrän ylittävistä määristä.
2 artikla
1. Lisämaksu vahvistetaan 160 ECUksi 100 nettokilogrammalta.
2. Tätä maksua tarkistetaan tarvittaessa 3 artiklassa vahvistetun määrän ylittävän toteutuneen tuonnin kehityksen sekä yhteisön tuotteiden tuotantokustannusten kehityksen perusteella.
3 artikla
Edellä 1 artiklassa tarkoitettu määrä vahvistetaan 34 750 tonniksi. Se jaetaan vuosittain tavarantoimittajamaiden kesken ottaen huomioon yhteisön tavanomaisen kaupan määrät ja soveltuvalla tavalla uudet tavarantoimittajat.
4 artikla
Tätä asetusta ei sovelleta Maghreb-maista eikä Afrikan, Karibian ja Tyynenmeren maista peräisin olevaan tuontiin, jos tuote on peräisin mainituista maista tai valtioista ja jos tuotteen mukana on tavaratodistus, joka on annettu näiden maiden tai valtioiden kanssa tehtyihin etuussopimuksiin liitetyn sellaisen pöytäkirjan mukaisesti, joka koskee käsitteen "alkuperätuotteet" määritelmää ja hallinnollisia yhteistyömenetelmiä. Jos tuonti kuitenkin kasvaa huomattavasti, voidaan päättää asetuksen (ETY) N:o 516/77 20 artiklassa säädettyä menettelyä noudattaen, että tähän tuontiin sovelletaan tässä asetuksessa säädettyä järjestelmää kyseisten maiden tai valtioiden kanssa tehtyjen sopimusten mukaisesti.
5 artikla
Komissio toimittaa neuvostolle kertomuksen, jotta neuvosto voi tutkia vuoden 1983 lopussa tämän järjestelmän toiminnan.
6 artikla
Yksityiskohtaiset säännöt tämän asetuksen soveltamisesta erityisesti 3 artiklassa vahvistetun määrän jakamisen osalta annetaan asetuksen (ETY) N:o 516/77 20 artiklassa säädettyä menettelyä noudattaen. Lisämaksua mukautetaan samaa menettelyä noudattaen.
7 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Sitä sovelletaan 1 päivästä lokakuuta 1981.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Luxemburgissa 30 päivänä kesäkuuta 1981.

Labels: 17
3
6
18
15